טימו פוקי

טימו פוקי (בפינית: Teemu Pukki; נולד ב-29 במרץ 1990 בקוטקה, פינלנד) הוא שחקן כדורגל פיני שמשחק בעמדת החלוץ במינסוטה יונייטד ובנבחרת פינלנד.

==קריירה==
פוקי עבר לסביליה מקבוצת עיר הולדתו קוטקה, קו-טי-פי, בינואר 2008, לאחר שחתם על חוזה לשלוש וחצי שנים בקבוצה. תחילה, שיחק פוקי בקבוצת הנוער של המועדון, עד שקודם לקבוצת המשנה, סביליה אתלטיקו, ששיחקה בליגה הספרדית השנייה. פוקי שיחק משחק אחד בלבד בקבוצה הבוגרת של סביליה, נגד ראסינג סאנטנדר, ולאחר שהבין שלא יוכל לקבל דקות משחק בקבוצה, חזר פוקי לפינלנד.

ב-28 באוגוסט 2010 חתם פוקי בה.י.ק. הלסינקי הפינית. כבר בעונתו הראשונה הצליחו פוקי וחבריו לזכות באליפות ליגת העל הפינית, כשפוקי כובש שני שערים בשבעה משחקים. בעונה שלאחר מכן, זכה פוקי שוב באליפות עם ה.י.ק הלסינקי, אך הפעם הוא כבש אחד עשר שערים בשמונה עשר משחקים.

בתחילת עונת 2011/12, העפיל פוקי יחד עם קבוצתו למוקדמות הליגה האירופית, שם הם הוגרלו נגד שאלקה 04. בסיכום שני המשחקים כבש פוקי שלושה שערים, אך זה לא הספיק לקבוצתו על מנת להעפיל לשלב הבא. למרות הכישלון הקבוצתי, יכולתו המצוינת של פוקי גרמה לעניין רב מצד הצוות של שאלקה, מה שהביא את פוקי לחתום בקבוצה ב-31 באוגוסט 2011.

ב-6 בנובמבר 2011, כבש פוקי את שערו הראשון במדי שאלקה 04 במשחק ליגה נגד הנובר 96, ובכך הפך פוקי לשחקן הפיני הרביעי בלבד שכובש בליגה הגרמנית.

ב-31 באוגוסט 2013, חתם פוקי בסלטיק הסקוטית לארבע שנים, תמורת סכום שלא פורסם. ב-14 בספטמבר 2013, ערך פוקי את הופעת הבכורה שלו במדי המועדון, במשחק חוץ נגד הארטס, ואף כבש שער באותו משחק.

ב-1 בספטמבר 2014 הושאל לברונדבי הדנית ובעונה הבאה נרכש על ידי הקבוצה. באוגוסט 2016 הבקיע פוקי שלושער בניצחונה של ברונדבי 1–3 על הרטה ברלין במסגרת מוקדמות הליגה האירופית, והעפיל עם ברונדבי לשלב המוקדמות הבא.

===קריירה בינלאומית===
פוקי שיחק לראשונה במדי נבחרת פינלנד ב-4 בפברואר 2009, במשחק ידידות נגד נבחרת יפן. את שערו הרשמי הראשון כבש פוקי נגד נבחרת ספרד ב-22 במרץ 2013 במסגרת מוקדמות מונדיאל 2014.

בקמפיין ליגת האומות 2018/2019 הוביל פוקי את נבחרת פינלנד למקום הראשון בבית 3 בדרג C, לאחר שכבש מספר שערי ניצחון מול נבחרות הונגריה ואסטוניה.

במוקדמות יורו 2020 הוגרלה פינלנד לבית י' עם איטליה, יוון, בוסניה, ארמניה וליכנשטיין. במהלך המוקדמות הבקיע פוקי 10 שערים לטובת נבחרת פינלנד, ועזר לה להעפיל בפעם הראשונה בתולדותיה לטורניר גדול - יורו 2020. לאחר מכן, עבר לשחק ב"נוריץ' סיטי" מהפרמייר ליג.

== תארים ==
;ה.י.ק. הלסינקי
* ליגת העל הפינית: 2010, 2011
* הגביע הפיני: 2011

;סלטיק
* ליגת העל הסקוטית: 2013/14

;ברונדבי
* הגביע הדני: 2017/18

;נוריץ' סיטי
* צ'מפיונשיפ: 2018/19, 2020/21

;אישיים
* שחקן החודש בליגה הדנית: נובמבר 2014, אוגוסט 2016
* שחקן העונה בצ'מפיונשיפ: 2018/19
* שחקן החודש בפרמייר ליג: אוגוסט 2019
* ספורטאי השנה בפינלנד: 2019
* כדורגלן השנה בפינלנד: 2019, 2020
* שחקן העונה של נוריץ' סיטי: 2019, 2022
* שחקן החודש בצ'מפיונשיפ: פברואר 2021
* נבחרת העונה בצ'מפיונשיפ: 2020/21

==קישורים חיצוניים==

קטגוריה:כדורגלנים פינים
קטגוריה:חלוצי כדורגל פינים
קטגוריה:כדורגלני סביליה
קטגוריה:כדורגלני ה.י.ק. הלסינקי
קטגוריה:כדורגלני שאלקה 04
קטגוריה:כדורגלני סלטיק
קטגוריה:כדורגלני ברונדבי
קטגוריה:כדורגלני נוריץ' סיטי
קטגוריה:כדורגלני מינסוטה יונייטד
קטגוריה:כדורגלני נבחרת פינלנד
קטגוריה:כדורגלני יורו 2020
קטגוריה:ספורטאים זרים בספרד
קטגוריה:ספורטאים פינים בגרמניה
קטגוריה:ספורטאים זרים בסקוטלנד
קטגוריה:ספורטאים פינים בדנמרק
קטגוריה:ספורטאים פינים באנגליה
קטגוריה:ספורטאים זרים בארצות הברית
קטגוריה:פינים שנולדו ב-1990